КIэлэцIыкIу IыгъыпIакIэ къызэIуахыгъ — Адыгэ макъ\nРедактор 04.03.2021 КЪЭБАРЫКlЭХЭР\nКIэлэцIыкIу IыгъыпIэу N 7-м икъутамэу Кобл Якъубэ ыцIэ зыхьырэ урамым къыщызэIуахыгъэм иIофшIэн ригъэжьагъ, сабыйхэр аштэнхэу аублагъ.\nКъэлэ администрацием ипресс-къулыкъу къызэ­рэщаIуагъэмкIэ, лъэпкъ проектэу «Демографием» къыдыхэлъытагъэу мы кIэлэцIыкIу IыгъыпIэм ишIын 2019-рэ илъэсым аублэгъагъ. ПсэупIэм ишIын, Iэмэ-псымэхэм ящэфын федеральнэ ыкIи шъолъыр бюджетым къы­хэхыгъэ сомэ миллион 719-рэ пэIуагъэхьагъ.\n— Адыгэ Республикэм и ЛIышъхьэу КъумпIыл Мурат пшъэрылъэу къыгъэуцугъэм диштэу ­лъэпкъ проектхэр щыIэныгъэм щыпхырыщыгъэнхэм ана­хьэу тынаIэ тет. КIэлэ­цIыкIу IыгъыпIакIэр щыIэ зэ­рэхъугъэм ишIуагъэкIэ чэзыум хэтхэр нахь макIэ хъугъэх, — къыIуагъ къэлэ администрацием ипащэу Андрей Гетмановым.\nКIэлэцIыкIу IыгъыпIэр аужырэ шапхъэхэм аде­штэ, кIэлэцIыкIухэр зыщыджэгущтхэ, зыщычъыещтхэ, зызыщатIэкIыщт ыкIи япсауныгъэ зыща­псыхьащт кабинетхэр агъэ­псыгъэх, ящыкIэгъэ Iэмэ-псымэхэр ахэм ачIагъэуцуагъэх.\nМыекъопэ къэлэ администрацием гъэсэныгъэмкIэ и Комитет къызэрэщаIуагъэмкIэ, зыщыгыкIэщтхэ, зыщыпщэрыхьащтхэ ыкIи медицинэ IэпыIэгъу зыщарагъэкIыщт блокхэр кIэлэцIыкIу IыгъыпIэм хэ­тых. Щагум къыращыхэмэ, зыщыджэгущтхэ чIыпIэ гъэнэфагъэ куп пэпчъ афа­гъэпсыгъ.\nЗипсауныгъэкIэ ауж къинэрэ кIэлэцIыкIухэм хэушъхьафыкIыгъэ гъэ­сэныгъэ арагъэгъотыным гъэсэныгъэм иучреждение фытырагъэпсыхьагъ.\nКIэлэцIыкIу IыгъыпIэм ипащэ игуадзэу Хьаткъо Иринэ къызэриIуагъэмкIэ, купхэм кIэлэцIыкIухэр арагъэтIысхьанхэу рагъэ­жьагъ.\n— Сабыйхэм ямыза­къоу кIэлэпIухэмкIи ар на­хьышIоу тэлъытэ. Къин амылъэгъоу чIыпIакIэм есэщтых, нэIуасэ зэфэ­хъущтых, — къыхигъэ-­\nНепэрэ мафэм кIэлэцIыкIу IыгъыпIэм нэбгырэ 80 къекIуалIэ. ЗэкIэмкIи куп 12 къызэIуахынэу щыт, ащ щыщэу 6-р анахь цIыкIухэм ателъытэгъэщт.\nСурэтхэр Мыекъопэ къэ­лэ администрацием исайт къитхыгъэх.\nПредыдущая Тиреспубликэ илъ рэхьатныгъэм тырыгушхон фае\nСледущая В Майкопе пройдет цикл мероприятий в честь Международного женского дня